En ung mandlig cyklist blev kørt ned tidligt søndag morgen og pådrog sig alvorlige kvæstelser.

Den unge mand fik alvorlige læsioner i hovedet, efter han blev ramt af en bil på Hobrovej kort efter klokken 5 søndag morgen. Han er fortsat bevidstløs og vagthavende ved politiet i Aalborg betegner hans tilstand som meget alvorlig. Ulykken skete formodentlig, da cyklisten svingede ud på vejbanen foran bilisten, men de nærmere omstændigheder omkring ulykken er fortsat uklare. - Der er intet at udsætte på bilistens kørsel, skylden ligger formodentlig hos den unge cyklist, siger Vagthavende ved Nordjyllands Politi i Aalborg. Den tilskadekomnes identitet er ukendt, men ud fra hans udseende vurderer politiet, at han er omkring de 20 år og af udenlandsk herkomst. Politiet i Aalborg hører meget gerne fra vidner til ulykken på: 96 30 14 48